Li Stat ikun lest għal dak kollu li jista' jinqala hija xi ħaġa li ċ-ċittadini tiegħu jistennew. Iżda, f'pajjiż fejn bħala regola tirrenja l-paċi episodju mhux tas-soltu malajr jaf jaħsad lil dak li jkun. Saħansitra, meta fl-aħħar snin kellna avvenimenti ta' xeħta internazzjonali li f'pajjiżna ġabu mexxejja minn madwar id-dinja kollha dejjem qamet il-mistoqsija dwar is-sigurtà ta' Malta. "Imma dan hu l-mument? Imma lesti jekk jinqala' xi ħaġa?" dejjem jistaqsu ħafna. L-awtoritajiet dejjem wieġbu li kienu qed jieħdu l-prekawzjonijiet u l-miżuri kollha. Il-mistoqsijiet ikunu kontinwi wkoll għaliex qed ngħixu fi żminijiet ta' inċertezza internazzjonali tant li meta mitluba jgħidu x'jinkwetahom l-iktar il-Maltin semmew it-terroriżmu wara l-immigrazzjoni. Għax it-terroriżmu huwa xi ħaġa li qiegħda triegħed l-Ewropa ta' kuljum b'każi ġodda jfeġġu minn żmien għal żmien li jħallu vittmi u mwiet fit-toroq ta' bliet kapitali li nafuhom bħala xhieda ta' kwalità ta' ħajja tajba u l-valuri Ewropej tal-libertà u l-ħelsien, fost oħrajn. Għaldaqstant meta l-Ġimgħa filgħodu, f'waqt li f'ħafna postijiet tax-xogħol kienu bosta dawk ilestu għal xi festin u eluf oħra kienu qed iterrqu fit-toroq ewlenin jixtru xi rigal, ħarġet l-aħbar ta' ħtif ta' ajruplan li kien se jitniżżel Malta ħafna nħasdu. Dawk imdaħħla fiż-żmien ġew f'moħħhom ġrajjiet ta' żminijiet oħra, filwaqt li l-ġenerazzjoni żagħżugħa ħsiebha jkun mar fuq episodji f'pajjiżi oħra u jekk din id-darba kienx se jmiss lilna. Però ftit sigħat kienu biżejjed biex dan l-episodju spiċċa b'wiċċ il-ġid. Filwaqt li wieħed ikun ħa nifs kbir, iktar milli mument ta' ċelebrazzjoni għal tmiem pożittiv dan għandu jkun mument ta' riflessjoni. Qabel xejn riflessjoni dwar il-ħila li biha tmexxiet l-operazzjoni, bil-Prim Ministru li kien qed ilaqqa' il-Kumitat tas-Sigurtà f'Kastilja u l-Brigadier tal-Armata jmexxi n-negozjati. Il-mod maħsub, meqjus u professjonali ta' kif saru l-affarijiet ma ngħiduhx aħna iżda qaluh l-esperti li stajna nisimgħu jkunu intervistati mill-aġenziji internazzjonali li xandru minn Malta għal diversi ħinijiet. Din il-ġrajja ġġegħelna nirriflettu wkoll fuq il-ħtieġa tar-rispett lejn il-forzi tal-ordni speċjalment minn dawk li qegħdin fil-poter. F'pajjiżna konna drajna għal diversi snin, b'mod evidenti iktar meta Joseph Muscat kien Kap tal-Oppożizzjoni, li anke meta jkun hemm nuqqas ta' qbil jew opinjoni differenti dwar istituzzjonijiet li jridu jħarsuna, il-kritika ssir bil-għaqal u bil-qies u mhux b'esaġerazzjoni. Biex dawn l-awtoritajiet jaħdmu f'serenità. U s-serenità tinħtieġ iktar f'mument tal-prova bħalma rajna l-Ġimgħa. Mument tal-prova li minnu Malta ħarġet bl-unuri. Lejlet il-Presidenza Maltija tal-Kunsill tal-Unjoni Ewropea m'hemmx dubju li avveniment bħal dan iżid xi ftit tal-pressjoni fl-imħuħ ta' dawk li jkunu qed jorganizzaw u jmexxu l-affarijiet. Iżda, lanqas m'hemm dubju li pajjiżna se jkun qiegħed iħejji b'mod mill-aqwa għal dawn l-avvenimenti anke minn aspett ta' sigurtà. Però żgur li jkun hemm bżonn li aħna lkoll nagħtu sehemna billi iktar minn qatt qabel inżommu sens ta' għaqda fejn isem pajjiżna jiġi l-ewwel. U jekk hemm jum fis-sena li nuru sens ta' għaqda, li għandna nuruh is-sena kollha, huwa proprju dak ta' għada fejn ssir l-Istrina. Ta' kull sena l-Istrina tkun festa ta' solidarjetà fejn il-pajjiż juri appoġġ lil min matul is-sena jiltaqa' ma għawġ li ma jkunx mistenni. Għalkemm il-Gvern jagħti s-sehem tiegħu bid-diversi servizzi li joffri (u li qegħdin jiżdiedu) dejjem ikun jeħtieġ iktar għajnuna. Familji jispiċċaw ikollhom ma jmorrux għax-xogħol għal xhur sħaħ meta ffaċċjati b'sitwazzjonijiet ta' mard, fosthom għax ikollhom bżonn kura kontinwa barra l-pajjiż. Sinjur jaf jispiċċa fqir f'ħakka t'għajn meta milqut minn dawn iċ-ċirkostanzi mhux mistennija u min diġà ma jkollux il-mezzi għalih tkun traġedja fl-immedjat. Dawn huma sitwazzjonijiet li m'għandniex inħallu jiġru f'pajjiżna. U filwaqt li nappellaw lill-Istat biex jibqa' jżid is-servizzi tiegħu, għada fl-Istrina aħna wkoll nagħmlu l-biċċa tagħna. Donazzjoni żgħira fost il-flejjes li ħafna nefqu dan l-aħħar tista' tkun ftit għal min qed jagħtiha, iżda ħafna għal min jirċeviha.